b'\n_START_ARTICLE_\nKebanjol\n_START_PARAGRAPH_\nKebanjol (ven. ja komiksi \xd0\x9a\xd0\xb5\xd0\xb1\xd0\xb0\xd0\xbd\xd1\x8a\xd1\x91\xd0\xbb\xd1\x8c) on taajama ja maalaiskunta Komin tasavallan Ust-Kulomin piiriss\xc3\xa4 Ven\xc3\xa4j\xc3\xa4ll\xc3\xa4. Taajama sijaitsee Vyt\xc5\xa1egdan oikealla rannalla Kebanjol-joen suussa kymmenen kilometri\xc3\xa4 Ust-Kulomista pohjoiseen. Asukkaita on 2\xc2\xa0200 henke\xc3\xa4 (vuonna 2011)._NEWLINE_Kebanjolin kunnan pinta-ala on 429 neli\xc3\xb6kilometri\xc3\xa4. Se rajoittuu pohjoisessa ja koillisessa Po\xc5\xbeegin, kaakossa ja etel\xc3\xa4ss\xc3\xa4 Ust-Kulomin sek\xc3\xa4 l\xc3\xa4nness\xc3\xa4 Ku\xc5\xbeban kuntiin. Kebanjolin taajama on kunnan ainoa asutuskeskus. Alueen pohjoisosassa sijaitsee harjuksen suojelua varten perustettu Po\xc5\xbeegin rauhoitusalue._NEWLINE_Paikkakunta on saanut alkunsa 1930\xe2\x80\x931940-luvulla syntyneest\xc3\xa4 karkotettujen mets\xc3\xa4ty\xc3\xb6l\xc3\xa4isten asutuksesta. Vuonna 1963 siit\xc3\xa4 tuli kyl\xc3\xa4neuvostoalueen keskus. Vuonna 1989 asukkaista 47\xc2\xa0% oli komeja ja 38\xc2\xa0% ven\xc3\xa4l\xc3\xa4isi\xc3\xa4._NEWLINE_Taajaman kautta kulkee Syktyvkarin ja Ust-Kulomin v\xc3\xa4linen maantie. T\xc3\xa4rkein elinkeino on mets\xc3\xa4teollisuus. Rakenteilla on uusi sahalaitos. Palveluihin kuuluvat lastentarha, keskikoulu, ammattikoulu, kerhotalo, kirjasto ja poliklinikka.'